สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 22 ต.ค.58
22 ต.ค. 2558

– เงินเยนอยู่ที่ระดับ 119.74 เยน/ดอลลาร์ จากช่วงเช้าที่ระดับ 119.86 เยน/ดอลลาร์
– เงินยูโรอยู่ที่ระดับ 1.1311 ดอลลาร์/ยูโร จากช่วงเช้าที่ระดับ 1.1343 ดอลลาร์/ยูโร
– ดัชนี SET ปิดวันนี้ที่ระดับ 1,416.14 จุด เพิ่มขึ้น 0.34 จุด หรือ 0.02% มูลค่าการซื้อขาย 31,926.86 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 268.44 ล้านบาท (SET+MAI)
 
– นายอภิศักดิ์ ตันติวรวงศ์ รมว.คลัง คาดอัตราการขยายตัวของเศรษฐกิจไทยในปี 58 จะขยายตัวที่ระดับ 2.8% ส่วนในปี 59 จะขยายตัวดีกว่าปีนี้แน่นอน ส่วนหนึ่งเป็นผลมาจากมาตรการกระตุ้นเศรษฐกิจของรัฐบาลที่ได้เร่งออกในช่วงที่ผ่านมา โดยคาดว่าจะเริ่มเห็นผลตั้งแต่เดือน ม.ค.59 เป็นต้นไป
– นายชาติชาย พยุหนาวีชัย ผู้อำนวยการธนาคารออมสิน นำเสนอ “โครงการสินเชื่อบ้านออมสินเพื่อประชาชน” สำหรับผู้มีรายได้น้อยจนถึงระดับปานกลาง ซึ่งมีวงเงินสนับสนับสนุนในเบื้องต้นจำนวน 10,000 ล้านบาท เหมือนกับธนาคารอาคารสงเคราะห์ (ธ.อ.ส.) โดยมีอัตราดอกเบี้ยคงที่เริ่มต้น 3.5%
– นายกฤษฎา จีนะวิจารณะ โฆษกกระทรวงการคลัง เผยผลการจัดเก็บรายได้รัฐบาลสุทธิปีงบประมาณ 2558 (ต.ค.57-ก.ย.58) อยู่ที่ 2,207,476 ล้านบาท ต่ำกว่าประมาณการตามเอกสารงบประมาณ 117,524 ล้านบาท หรือ 5.1% แต่ยังสูงกว่าปีที่แล้ว 6.4% จากราคาน้ำมันดิบที่ลดลงตั้งแต่ปลายปี 2557 ส่งผลให้การจัดเก็บภาษีมูลค่าเพิ่มจากการนำเข้า ภาษีเงินได้ปิโตรเลียม และรายได้จากสัมปทานปิโตรเลียม ต่ำกว่าประมาณการ ประกอบกับภาวะเศรษฐกิจปี 2557 ที่ชะลอตัวลง และเศรษฐกิจในปี 2558 ยังไม่ฟื้นตัวได้อย่างเต็มที่
– ขณะที่ฐานะการคลังของรัฐบาลตามระบบกระแสเงินสดประจำปีงบประมาณ 2558 (ต.ค.57-ก.ย.58) รัฐบาลมีรายได้นำส่งคลังทั้งสิ้น 2,199,125 ล้านบาท สูงกว่าช่วงเดียวกันของปีที่แล้ว 123,461 ล้านบาท หรือ 5.9%
– การท่องเที่ยวแห่งประเทศไทย (ททท.) เปิดตัว 3 โครงการหลัก ได้แก่ 1. การสานต่อโครงการ 12 เมืองต้องห้ามพลาด…PLUS จากเดิมในปี 58 มีอยู่แล้ว 12 เมือง เพิ่มอีก 12 เมืองเป็น 24 เมือง 2. โครงการเขาเล่าว่า คือที่ไหนที่ว่าดี สวย ก็ไปให้เห็นกับตาตัวเอง และ 3. โครงการ Outdoor Fest แนว Adverture หวังดันรายได้จากการท่องเที่ยวในปี 59 แตะ 2.3 ล้านล้านบาท จาก 2.2 ล้านล้านบาทปีนี้
– ธนาคารกลางจีน (PBOC) ประกาศอัดฉีดเม็ดเงินมูลค่า 1.055 แสนล้านหยวนเข้าสู่ระบบการเงินผ่านทางโครงการเงินกู้ระยะกลาง (MLF) เพื่อรักษาสภาพคล่องในระบบการธนาคารให้อยู่ในระดับที่เพียงพอ และเพื่อตอบสนองความต้องการด้านเงินทุนของธนาคารพาณิชย์ อีกทั้งเป็นช่องทางให้ธนาคารพาณิชย์สามารถปล่อยเงินกู้ให้กับธุรกิจขนาดเล็กและภาคการเกษตร
– นายโมตู ฮายาชิ รมว.กระทรวงเศรษฐกิจ การค้าและอุตสาหกรรมของญี่ปุ่น เผยญี่ปุ่น จีน และเกาหลีใต้ มีแผนจัดการประชุมรัฐมนตรีการค้าอีกครั้งในวันที่ 30 ต.ค.นี้ ที่กรุงโซล ประเทศเกาหลีใต้ เพื่อหารือเกี่ยวกับแนวทางในการสนับสนุนการเปิดเสรีทางการค้า
– สำนักงานสถิติฝรั่งเศส (Insee) เผยดัชนีความเชื่อมั่นภาคธุรกิจเดือน ต.ค.ปรับตัวขึ้นสู่ระดับ 101 จากระดับ 100 ในช่วง 2 เดือนก่อนหน้า ซึ่งเป็นการทำสถิติสูงสุดในรอบ 4 ปี โดยได้รับแรงหนุนจากอุปสงค์ในภาคบริการและภาคค้าปลีก
– หอการค้าเยอรมนี (DIHK) เผยผลสำรวจความเห็นของภาคธุรกิจมองว่าเศรษฐกิจของประเทศอาจจะขยายตัวเพียง 1.3% ในปี 2559 ซึ่งน้อยกว่าที่รัฐบาลคาดการณ์ไว้ว่าจะขยายตัว 1.8% เนื่องจากเศรษฐกิจในตลาดเกิดใหม่ค่อนข้างซบเซา ส่วนแนวโน้มในปี 2558 นั้นคาดว่าเศรษฐกิจจะขยายตัว 1.7% ซึ่งลดลงจากก่อนหน้านี้ได้คาดการณ์ไว้ที่ 1.8%
 
ที่มา: สำนักข่าวอินโฟเควสท์